Alueiden komitean lausunto aiheesta "Julkisoikeudellisten luottolaitosten merkitys Euroopan alueiden, kaupunkien ja kuntien tasapainoisessa kehittämisessä"



Virallinen lehti nro C 148 , 18/05/2001 s. 0012 - 0015



Alueiden komitean lausunto aiheesta "Julkisoikeudellisten luottolaitosten merkitys Euroopan alueiden, kaupunkien ja kuntien tasapainoisessa kehittämisessä" (2001/C 148/04) ALUEIDEN KOMITEA, joka ottaa huomioon Euroopan komission neuvostolle antaman kertomuksen yleishyödyllisistä palveluista pankkialalla (hyväksytty 17. kesäkuuta 1998), ottaa huomioon EY:n perustamissopimuksen 2. lokakuuta 1997 annetun version 2, 5, 16, 86, 87, 158 ja 295 artiklan, ottaa huomioon pöytäkirjan (N:o 19) taloudellisesta ja sosiaalisesta yhteenkuuluvuudesta sekä pöytäkirjan (N:o 21) toissijaisuus- ja suhteellisuusperiaatteiden soveltamisesta, ottaa huomioon Amsterdamin sopimukseen vuonna 1997 liitetyn julistuksen Saksan julkisoikeudellisista luottolaitoksista (N:o 37) sekä Amsterdamin konferenssin vuonna 1997 huomioon ottaman Itävallan ja Luxemburgin julistuksen luottolaitoksista (N:o 1), ottaa huomioon Euroopan komission tiedonannon "Yleishyödylliset palvelut Euroopassa" 5KOM(2000) 580 lopullinen°, ottaa huomioon kuluttaja-asiain komitean kannanoton yleispalvelujen käsitteestä yleishyödyllisten palvelujen alalla (hyväksytty 6. joulukuuta 1999), ottaa huomioon 13. ja 14. toukokuuta 1998 antamansa lausunnon aiheesta "Ehdotus neuvoston päätökseksi innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä - Kasvua ja työllisyyttä koskeva aloite" (CdR 46/98 fin)(1), ottaa huomioon 2. ja 3. kesäkuuta 1999 antamansa lausunnon aiheista "Yritysten toimintaolosuhteiden yksinkertaistamista käsittelevän työryhmän kertomus - BEST-ryhmä", sekä "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle 'Yrittäjyyden ja kilpailukyvyn edistäminen' - Komission vastaus BEST-ryhmän kertomukseen ja suosituksiin" (CdR 387/99 fin)(2), ottaa huomioon 17. ja 18. marraskuuta 1999 antamansa lausunnon aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Euroopan yritysten kilpailukyky ja maailmanlaajuistumisen haaste - Kannustuskeinot" (CdR 134/99 fin)(3), ottaa huomioon 17. ja 18. marraskuuta 1999 antamansa lausunnon aiheesta "Ehdotukset jäsenvaltioiden työllisyyspolitiikan suuntaviivoiksi vuonna 2000" (CdR 360/99 fin)(4), ottaa huomioon 10. ja 11. maaliskuuta 1999 antamansa lausunnon aiheesta "Kohti todellista subsidiariteetin kulttuuria - Alueiden komitean vetoomus" (CdR 302/98 fin)(5), ottaa huomioon työvaliokuntansa 11. huhtikuuta 2000 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia kyseisestä aiheesta lausunto ja antaa lausunnon valmistelu valiokunta 1:n "aluepolitiikka, rakennerahastot, taloudellinen ja sosiaalinen yhteenkuuluvuus, rajanylittävä ja alueidenvälinen yhteistyö" tehtäväksi yhteistoiminnassa valiokunta 6:n "työllisyys, talouspolitiikka, yhteismarkkinat, teollisuus, pk-yritykset" kanssa, ottaa huomioon valiokunta 6:n kesäkuun 30. päivänä 2000 hyväksymän luonnoksen lisälausunnoksi (CdR 53/2000 rev. 1), jonka esittelijä oli Ruth Coleman (UK, ELDR), ottaa huomioon valiokunta 1:n syyskuun 14. päivänä 2000 hyväksymän lausuntoluonnoksen (CdR 180/2000 rev. 1), jonka esittelijä oli Loke Mernizka (D, PSE), ja katsoo, että alueilla ja paikallisyhteisöillä on maailmanlaajuistumista ajatellen yhä merkittävämpi rooli elinkeinoalueita koskevassa sekä kasvu- ja työllisyyspolitiikassa, katsoo, että toissijaisuusperiaatteen mukaisesti (EY:n perustamissopimuksen 5 artiklan toinen kohta) monimuotoisuuden säilyttäminen Euroopassa on tärkeä tavoite yhteisön kaikilla politiikan aloilla, katsoo, että hajautetut rakenteet vastaavat ajatusta alueiden Euroopasta ja läheisyysperiaatteesta, katsoo, että yleistä taloudellista etua koskevat palvelut ovat välttämättömiä talous- ja yhteiskuntaelämälle, sillä niillä on perustamissopimuksen 16 artiklan mukaisesti tärkeä asema Euroopan unionissa edistettäessä sosiaalista ja alueellista yhteenkuuluvuutta, katsoo, että yleistä taloudellista etua koskevien palvelujen luokittelu yleishyödyllisiin palveluihin on yksinomaan jäsenvaltioiden asia, katsoo, että Euroopan unionin yleisiä kehittämistavoitteita ajatellen on myös pyrittävä taloudellisen ja sosiaalisen yhteenkuuluvuuden vahvistamiseen kaikin tavoin (perustamissopimuksen 2 artikla), muita heikommassa asemassa olevien alueiden ja maaseudun tukemiseen (perustamissopimuksen 158 artikla) sekä näin ollen yhteisön kaikkien alueiden myönteiseen kehittämiseen, katsoo, että perusrakenteiden takaaminen ja kehittäminen on tässä yhteydessä ylivoimaisesti tärkeintä, katsoo, että rahoituspalvelujen yleinen saatavuus (etenkin pankkitili) on yhä merkittävämpi seikka, jotta kuluttajat voivat osallistua talouselämään, katsoo, että yleishyödyllisten palvelujen tarjonta on suuren yleisön edun mukaista ja että kyseisten korkealaatuisten peruspalvelujen on oltava kaikkien väestöryhmien ulottuvilla, katsoo, etteivät markkinat yksistään kaikissa tapauksissa takaa kyseisten palvelujen tarjontaa, katsoo, että jäsenvaltioiden toimia tarvitaan varmistamaan yleishyödyllisten palvelujen tarjonta sekä estämään tiettyjen yhteiskuntaryhmien - etenkin heikoimpien - sulkeminen talous- ja yhteiskuntaelämän ulkopuolelle, katsoo, että kuluttajansuojan on välttämättä kuuluttava yhteiskunnan toimintaperiaatteisiin kansalaisten Euroopan toteuttamiseksi, katsoo, että alueelliset ja paikalliset rahoituspalvelut ovat elintärkeitä kaikille väestöryhmille ja etenkin kunnallis- ja aluehallinnon yksiköille ja pk-yrityksille ja että ne on taattava myös tulevaisuudessa, katsoo, että pankkimarkkinoiden monimuotoisuus ja toimiva kilpailu - julkisoikeudellisten luottolaitosten ja osuus- ja yksityispankkien rinnakkaiselo - takaavat kuluttajaystävällisen ja vakaan rahoitusjärjestelmän, katsoo, että julkisoikeudellisten luottolaitosten tavoite ei ole ensi sijassa voiton maksimointi, vaan yleishyödyllisten tehtävien suorittaminen, katsoo, että julkisoikeudelliset luottolaitokset tukevat osavaltioita, paikallisyhteisöjä ja kuntia rakennemuutoksessa ja elinkeinoalueiden aktiivisessa kehittämisessä, katsoo, että etenkin julkisoikeudelliset luottolaitokset takaavat rahoituspalvelujen saatavuuden Euroopan syrjäisillä ja syrjäisimmillä alueilla, katsoo, että julkiset yritykset ja yritykset, joille jäsenvaltiot EY:n perustamissopimuksen 86 artiklan 1 kohdan perusteella myöntävät erityisoikeuksia tai yksinoikeuksia tai jotka EY:n perustamissopimuksen 86 artiklan 2 kohdan mukaisesti tuottavat yleisiin taloudellisiin tarkoituksiin liittyviä palveluja, edistävät osaltaan merkittävästi sosiaalista yhteenkuuluvuutta sekä alueiden tasapainoista kehitystä Euroopassa, hyväksyi 14. ja 15. helmikuuta 2001 pitämässään 14. täysistunnossa (helmikuun 14. päivän kokouksessa) seuraavan lausunnon. Alueiden komitea 1. korostaa, että kukoistavilla ja tasavertaisilla alueilla on ratkaiseva rooli edistettäessä kasvua, työllisyyttä ja sosiaalista oikeudenmukaisuutta Euroopan yhteisössä. 2. painottaa, että vakaalla ja toimivalla pankkijärjestelmällä on erittäin suuri merkitys alueiden, kaupunkien ja kuntien tasapainoiselle ja terveelle kehitykselle. 3. toteaa, että kuluttajansuojan ja yleistä taloudellista etua koskevien palvelujen turvaamiseksi on välttämätöntä tarjota etenkin laaja-alaisia ja korkealaatuisia rahoitustuotteita ja -palveluja edullisin ehdoin kaikille väestöryhmille kaikilla alueilla. 4. korostaa markkinoiden avoimuusperiaatetta ja kuluttajien oikeutta saada toimitusehdoista sekä rahoitushyödykkeiden ja -palvelujen luonteesta riittävästi luotettavaa ja asianmukaista tietoa. 5. korostaa, että rahoituspalvelujen tarjonta on oleellinen edellytys kansalaisten osallistumiselle taloudelliseen toimintaan ja että jäsenvaltioiden on näin ollen yleistä taloudellista etua koskevien palvelujen yhteydessä varmistettava, että kaikille väestöryhmille taataan kuluttaja-asiain komitean ehdotusten mukaisesti sopimushintaiset pankkipalvelut kaikilla alueilla (tasavertaisen saatavuuden periaate). 6. muistuttaa, että etupäässä voittoa tavoitteleva luottojärjestelmä voi johtaa siihen, että heikkotuloisille väestöryhmille ja kaupungeille, kunnille ja alueille sekä etenkin rakenteellisesti heikoilla alueilla toimiville pk-yrityksille on tarjolla liian vähän rahoituspalveluja. 7. kannattaa julkisia toimia, joilla parannetaan pienten ja keskisuurten yritysten mahdollisuuksia saada pankkijärjestelmän ja muiden rahoituslaitosten myöntämää rahoitusta ja kompensoidaan markkinaehdoin hankitusta rahoituksesta pk-yrityksille koituvia haittoja. 8. on sitä mieltä, että tällainen kehitys on ristiriidassa EY:n perustamissopimuksessa mainittujen yleishyödyllisten tavoitteiden ja tasapainoisen kehityksen periaatteen kanssa. 9. kehottaa komissiota laatimaan perusteellisen kertomuksen EU:n jäsenvaltioiden sekä ehdokasvaltioiden alueilla ja kunnissa tarjottujen rahoituspalvelujen tilanteesta sekä ottamaan erityisesti huomioon paikallis- ja alueviranomaiset, pk-yritykset ja kuluttajat sekä uusien rahoituspalveluvälineiden vaikutukset ja mahdollisuudet. 10. korostaa, että etenkin syrjäisillä tai syrjäisimmillä tai harvaan asutuilla alueilla, köyhissä taajamissa sekä köyhillä ja rakenteellisesti heikoilla alueilla riittävät rahoituspalvelut voidaan usein taata vain julkisella tuella tai erityisaloitteilla. 11. katsoo, että EY:n perustamissopimuksessa on edelleen sallittava julkiset toimet, joilla varmistetaan rahoituspalvelut kaikilla alueilla, mikäli markkinoilla on vaikeuksia. 12. on sitä mieltä, ettei kyseisiin kehityskulkuihin tule varautua yksityispankkeja tiiviisti sääntelevin julkisin toimin. 13. korostaa, että unionin sisämarkkinoilla on vallittava kansalaisten edun mukainen terve kilpailu ja on ryhdyttävä poliittisiin toimenpiteisiin, joilla vahvistetaan kuluttajien luottamusta. 14. kannattaa näin ollen Euroopan monimuotoisuutta korjattaessa pankkimarkkinoiden kielteistä kehitystä. 15. kannattaa myös yritysten monimuotoisuutta eli oikeusmuodoltaan ja tavoitteiltaan erilaisten julkisoikeudellisten ja yksityisten luottolaitosten olemassaoloa ja tasavertaista kilpailua, sillä näin taataan terve kilpailu rahoituspalvelujen tarjonnassa, ja korostaa, että kuluttajien luottamuksen vahvistaminen on kyseisten yritysten menestymisen kannalta välttämätöntä. 16. korostaa, että julkisen tuen tulee pysyä erityisvälineenä eikä se saa tukahduttaa tervettä kilpailua, joka on kansalaisten etu. Näin ollen komitea tukee komissiota pyrkimyksissä vähentää valtiontukia, kuten 29:nnessä valtiontukia koskevassa kertomuksessa esitetään. Komitea toteaa kuitenkin, että komission on suhtauduttava joustavasti taloudellisesti ja/tai sosiaalisesti perusteltavissa oleviin tukiin. 17. korostaa, että valtiontukea voidaan myöntää yleispalvelujen tarjonnan turvaamiseksi, mutta siitä ei saa koitua välillistä hyötyä muulle kaupalliselle toiminnalle. 18. toteaa, että useassa Euroopan maassa on julkisoikeudellisia luottolaitoksia, joille valtio on siirtänyt tärkeitä yleistä taloudellista etua koskevia tehtäviä pienten ja keskikokoisten yritysten ja kuluttajien sekä kaupunkien, kuntien ja alueiden tukemiseksi ja edistämiseksi. 19. korostaa, että julkishallinnon on voitava kantaa vastuunsa yleistä taloudellista hyötyä koskevien palvelujen varmistamisesta etenkin julkisoikeudellisten luottolaitosten suorittamien yleishyödyllisten tehtävien välityksellä. 20. toteaa, että julkisoikeudellisilla luottolaitoksilla on merkittävä tehtävä varmistettaessa rahoituspalvelujen tarjonta paikallis- ja alueviranomaisille ja kaikille väestöryhmille kaikilla alueilla. 21. toteaa, että julkisoikeudelliset luottolaitokset vaikuttavat yleishyödyllisten tehtäviensä ja aluesidonnaisuutensa ansiosta merkittävästi alueiden tasapainoiseen kehittämiseen, pk-yritysten ja tärkeiden yhteiskunnallisten alojen edistämiseen sekä kansalaisten elintason nostamiseen. 22. on tyytyväinen kyseisten laitosten olemassaoloon, sillä ne suorittavat kuluttajansuojaan ja aluekehitykseen liittyviä tärkeitä tehtäviä ja edistävät siten Euroopan integraation hyväksyntää. Bryssel 14. helmikuuta 2001. Alueiden komitean puheenjohtaja Jos Chabert (1) EYVL C 251, 10.8.1998, s. 41. (2) EYVL C 293, 13.10.1999, s. 48. (3) EYVL C 57, 29.2.2000, s. 23. (4) EYVL C 57, 29.2.2000, s. 17. (5) EYVL C 198, 14.7.1999, s. 73.